CELEX: 62021TN0166
Language: hu
Date: 2021-03-29 00:00:00
Title: T-166/21. sz. ügy: 2021. március 29-én benyújtott kereset – Autorità di sistema portuale del Mare Ligure occidentale és társai kontra Bizottság

2021.5.17.   
            
            
               HU
            
            
               Az Európai Unió Hivatalos Lapja
            
            
               C 189/23
            
         
      2021. március 29-én benyújtott kereset – Autorità di sistema portuale del Mare Ligure occidentale és társai kontra Bizottság
      (T-166/21. sz. ügy)
      (2021/C 189/26)
      Az eljárás nyelve: olasz
      
         Felek
      
      
         Felperesek: Autorità di sistema portuale del Mare Ligure occidentale és 15 más felperes (képviselők: F. Munari, I. Perego, G. Roberti, S. Zunarelli ügyvédek)
      
         Alperes: Európai Bizottság
      
         Kérelmek
      
      A felperesek azt kérik, hogy a Törvényszék:
      
                  —
               
               
                  semmisítse meg a Bizottság határozatának 1., 2., 3. és 4. cikkét;
               
            
                  —
               
               
                  a Bizottságot kötelezze a költségek viselésére.
               
            
         Jogalapok és fontosabb érvek
      
      A jelen kereset az Olaszország által végrehajtott SA.38399 2019/C (ex 2018/E) számú – Az olaszországi kikötők társasági adózása – támogatási programról szóló, 2020. december 4-i C(2020) 8498 final bizottsági határozat ellen irányul.
      E határozat állami támogatásnak minősítette az olaszországi kikötői rendszerek hatóságait [Autorità di sistema portuale] megillető társaságiadó-mentességet.
      Keresetük alátámasztása érdekében a felperesek a következő jogalapokra és érvekre hivatkoznak.
      
                  1.
               
               
                  A határozat téves, és sérti az EUMSZ 107. cikk (1) bekezdését is, amennyiben azt állítja, hogy a kikötői rendszerek hatóságai a Bizottság által azonosított módon folytatnak gazdasági tevékenységet. E tekintetben azzal érvelnek, hogy a Bizottság tévesen állapította meg, hogy át tudja ültetni a más tagállamok kikötőire, sőt más típusú infrastruktúrákra vonatkozó gyakorlati és ítélkezési gyakorlatot, megsértve ezzel az egyenlő bánásmód és a gondos ügyintézés általános elveit.
               
            
                  2.
               
               
                  A határozat szintén téves, és sérti az EUMSZ 107. cikk (1) bekezdését, amennyiben a Bizottság figyelmen kívül hagyta az Olaszország által a piac hiányára vonatkozóan megfogalmazott érveket, mivel olyan ágazatról van szó, amely a nemzeti jogalkotó választása szerint nem nyitott a verseny előtt.
               
            
                  3.
               
               
                  A Bizottság továbbá megsértette az EUMSZ 345. cikket, továbbá az EUMSZ 3., EUMSZ 7. és EUMSZ 121. cikket, valamint több uniós jogi elvet, amennyiben nem állapította meg, hogy a Szerződés nem sérti a tagállamoknak azt a jogát, hogy a kikötői javak és infrastruktúrák állami tulajdonát megtartsák, és azok szabályozásával és kezelésével kizárólag olyan, államinál alacsonyabb szintű jogalanyokat bízzanak meg, mint a kikötői rendszerek hatóságai.
               
            
                  4.
               
               
                  A határozat téves, és sérti az EUMSZ 107. cikk (1) bekezdését, amennyiben:
                  
                              —
                           
                           
                              megállapította, hogy állami források átruházása történt;
                           
                        
                              —
                           
                           
                              szelektívnek ítélte a kikötői rendszerek hatóságaira vonatkozó adószabályozást; valamint
                           
                        
                              —
                           
                           
                              megállapította, hogy az olasz kikötőkre vonatkozó adószabályozás alkalmas arra, hogy torzítsa a versenyt és befolyásolja a tagállamok közötti kereskedelmet.
                           
                        
            
                  5.
               
               
                  E határozat esetében felmerül továbbá a vizsgálat és az indokolás hiánya.